Sæson 2

Anders W. Berthelsen

Maibritt Saerens

Sæson 2 dækker årene 1958 til 1962. Der er 5 dele i sæsonen. Sæsonen blev sendt mellem 16. Jan., 2005 og 13. Feb., 2005 på DR1.

# Sæsonens handling - kort fortalt

Ida Nørregaard arbejder som redaktør på Bergs Forlag. Palle From bliver folketingsmand. Erik Nielsen går ned med sin forretning for anden gang og ender med at tage sit liv. Søs Nielsen bliver ansat ved fjernsynsteatret og tøver med at få flere børn. Kaj-Holgers indblanding i Meyer & Nielsens lukning opdages af Erik. Karin hjælper sin søn med at få styr på sit liv. Børge og Karen får et kolonihavehus.

# Dele i sæsonen

## Del 11

*Sendt første gang d. 16. Jan., 2005.*

1958

Erik er blevet hængende som salgschef på 'Bella', men har fortsat planer om at vende tilbage til Amerika, da Kaj-Holger beder ham hjælpe med udvidelsen af fabrikken og samtidig anbefaler ham til optagelse i Frimurerlogen. Det tegner til et forbedret forhold mellem far og søn - men alt har sine grænser. Ida har fundet en ro i sit liv som fraskilt. På forlaget forkaster hun en oversætters arbejde, og får uventet hjælp af redaktør Sander.
Palle plejer på bedste vis sin jyske valgkreds, men opdager at kredsformanden er mest optaget af at pleje egne interesser. Søs keder sig som husmoder og prøver at komme ind som speakerpige - men forgæves.

## Del 12

*Sendt første gang d. 23. Jan., 2005.*

1958

Erik foreslår Ida, at de flytter sammen, men hun tøver med at give ham plads i sit liv igen. Det gør det ikke bedre, at Erik glemmer alt om sine ventende drenge, da han føler sig degraderet i den forfremmelses-runde, der er i gang på 'Bella.' Erik er tæt på at rejse, men han bliver talt til fornuft af familiens ven Vang, der forsøger at hjælpe ham med at tilpasse sig sin fars forventninger.
Palle venter tålmodigt på, at Søs får lyst til et barn mere, men ambitionerne om et arbejde bliver ved at trække i hende. Da Palle inviterer en arbejdsløs murer med hjem, for at hjælpe ham på ret køl med et pænt sæt tøj og en anbefaling, kniber det for Søs at holde facaden.

## Del 13

*Sendt første gang d. 30. Jan., 2005.*

1959

Erik vil gerne have Ida med på ferie til Paris. Da hun afslår, tilfalder invitationen Lisbet, som er datter af en af Kaj-Holgers logebrødre, snedkermester Knudsen. Da affæren bliver opdaget, vælger Erik at gifte sig med hende for at bevare det gode forhold til sin far.
Søs må aflyse familieferien til Jylland, da hun bliver producerassistent på fjernsynsteatret. Palle og Ida tager alene af sted med børnene, og mens Palle overvejer om politikerkarrieren overhovedet er noget for ham, beslutter Ida sig for at tage imod Kaj-Holgers tilbud om arbejde på 'Bella'.
Til gengæld opdager Erik pludselig, at Kaj-Holger havde en finger med i spillet, dengang Eriks fjernsynsfabrik gik konkurs. Han bryder kontakten med sin far.

## Del 14

*Sendt første gang d. 6. Feb., 2005.*

1961

Efter Eriks brud med Kaj-Holger og et mislykket forsøg på at genstarte Meyer & Nielsens fjernsynsfabrik, går Erik ind i oliefyrsbranchen. Pludselig en dag dukker han - til drengenes store glæde - op og tager dem med ud at omdele brochurer. Ida er stærkt forbeholden. Hun aner, han drikker for meget, mens Erik på sin side har problemer med, at Ida tilsyneladende trives i sit nye job som undervisningsleder hos Kaj-Holger på 'Bella'. Eriks ægteskab med Lisbet halter, og da han i en brandert for at skaffe penge til sit betrængte oliefyrsfirma sælger alle deres møbler, smides han ud af Lisbets far.
Palles vej ind i det praktiske politiske liv byder på nye paradokser. Han kæmper med at forstå den politiske magtbalances spilleregler, og hans ægteskab sættes på en alvorlig prøve, da Søs indleder en affære med sin chef på fjernsynsteatret.

## Del 15

*Sendt første gang d. 13. Feb., 2005.*

1962

Hjulpet af Karin har Erik fået styr på sit liv, og hans handel med oliefyr tegner godt. Han står netop overfor at skulle afslutte en stor leverance til et typehusfirma, da aftalen uventet falder til jorden. Søs har søgt en stilling som teknisk producer, og da hun redder Friis ud af en penibel situation, bliver jobbet hendes. Det går også fremad i Palles karriere. Han kommer i fjernsynet, men fremstår så principfast, at statsminister Krag vælger at tilbyde ham posten som formand for afgiftsudvalget, så han kan lære lidt om de 'politiske realiteter'.
Efter flere dages drikkeri, henter Søs Erik på et værtshus og bringer ham hjem til Karin, mens Kaj-Holger er på forretningsrejse. Det er aftalen, at Erik skal begynde på afvænning, da Karin finder ham livløs i sengen af en overdosis sovepiller. Ida erfarer, at Erik mistede sin aftale med typehusfirmaet, fordi Kaj-Holger havde fortalt dem om hans psykiske problemer. Hun beslutter at sige op på 'Bella'.

# Personer

## Hovedpersoner

* Ida Nørregaard
* Erik Nielsen
* Palle From
* Søs Nielsen

## Vigtige bipersoner

* Kaj-Holger Nielsen
* Karin Nielsen
* Karen Jensen
* Børge From

## Bipersoner

* Funder
* Blomkvist
* Kjeldsen
* Frk. Toft
* Lisbet Knudsen

# Bag kameraet

*Desværre er det kun få af de talentfulde folk bag kameraet som nævnes her.*

## Instruktører

* Lone Scherfig(1 del)
* Charlotte Sieling(3 dele)
* Henrik Ruben Genz(1 del)